Lynndie England

Lynndie Rana England (født 8. november 1982) er en tidligere amerikansk soldat i militærpolitireserven som ble kjent for tortur av irakiske krigsfanger i Abu Ghraib. I 2005 gikk bilder av torturscener som hennes medsoldater hadde tatt, verden rundt. Hun ble dømt i en amerikansk krigsrett til tre år i fengsel.

Hun ble født i Ashland, Kentucky, USA, og vokste opp i Fort Ashby (Vest-Virginia), som datter av en jernbanearbeider.

 Tortur i Abu Ghraib 
Etter at saken ble kjent, inngikk England 2. mai 2005 en avtale hvor hun innrømte skyld mot en mildere dom, en såkalt plea bargain. 4. mai samme år ble avtalen forkastet av oberst James Pohl, som ledet krigsretten, fordi nye vitnemål tydet på at hun ikke hadde forstått at hun gjorde noe galt da handlingene ble utført, slik at saken måtte føres for retten. 26. september 2005 ble hun dømt for et tilfelle av konspirasjon for å begå kriminelle handlinger, fire tilfeller av mishandling av fanger og et tilfelle av uanstendig oppførsel. Hun ble frikjent for et annet tilfelle av konspirasjon. 

Den 27. september 2005 ble England dømt til fengsel i tre år. Hennes medsoldater Ivan Frederick, Javal Davis, Charles Graner, Megan Ambuhl, Sabrina Harman, Armin Cruz og Jeremy Sivits ble også dømt i saken. England ble løslatt 1. mars 2007.

 Referanser 

 Eksterne lenker 



Kategori:Personer fra Boyd County i Kentucky
Kategori:Personer fra Mineral County i Vest-Virginia
Kategori:Soldater i U.S. Army
Kategori:Personer fra USA dømt for forbrytelser
Kategori:Personer dømt for krigsforbrytelser
Kategori:Personer fra krigen i Irak
Kategori:Personer dømt i krigsrett